b'\n_START_ARTICLE_\nMax W\xc3\xbcnsche\n_START_PARAGRAPH_\nMax W\xc3\xbcnsche (20. huhtikuuta 1915 \xe2\x80\x93 17. huhtikuuta 1995) oli saksalainen Waffen-SS-everstiluutnantti (SS-Obersturmbannf\xc3\xbchrer) toisessa maailmansodassa. _NEWLINE_W\xc3\xbcnsche toimi muun muassa rynn\xc3\xa4kk\xc3\xb6tykki- ja panssarivaunupataljoonan komentajana Leibstandarte Adolf Hitler-divisioonassa. H\xc3\xa4n sai Rautaristin Ritariristin helmikuussa 1943 tuhottuaan pataljoonineen oma-aloitteisesti divisioonan sivustaa uhanneen voimakkaan vihollisosaston. Kes\xc3\xa4ll\xc3\xa4 1943 h\xc3\xa4net k\xc3\xa4skettiin SS-Hitlerjugend -panssaridivisioonan 12. SS-panssarirykmentin komentajaksi. H\xc3\xa4n osallistui rykmentteineen ankariin torjuntataisteluihin Normandiassa Caenin suunnalla, jossa h\xc3\xa4n sai tammenlehv\xc3\xa4t Ritariristiins\xc3\xa4._NEWLINE_Everstiluutnantti W\xc3\xbcnsche j\xc3\xa4i l\xc3\xa4nsiliittoutuneiden vangiksi Falaisen motissa 24. elokuuta 1944. H\xc3\xa4n vietti sodan lopun sotavankileirill\xc3\xa4 ja h\xc3\xa4net vapautettiin vuonna 1948.'